A törött váza
Hol a verbéna haldokol ma,
a kristályváza megrepedt.
Egy legyező épp csak súrolta,
még zaj se hallatszott, s beteg.

De a kicsiny karc egyre jobban
harapta az üvegfalat,
és láthatatlan és titokban
és biztosan tovább haladt.

Vize lassanként csepegett ki
a senyvedő virág körött.
Mi történt itt, nem sejti senki.
Ne nyúljatok hozzá: törött.

Szívünkhöz is így ér a drága
és megkarcolja hirtelen.
A szív tovább hasad, virága
elhull az édes szerelem.

Az emberek vélik, ép még,
de benn szivünk sír és sajog,
mert érzi mély-mély repedését.
Törött: hozzá ne nyúljatok.  
Versek

cs:Puklá váza
fr:Le Vase brisé
ru:Разбитая ваза (Сюлли-Прюдом/Апухтин)
ru:Разбитая ваза (Сюлли-Прюдом/Андреевский)
ru:Разбитая ваза (Сюлли-Прюдом/Якубович)